אלכסנדרה פוליאקוב-מייבר

אלכסנדרה (אלכס) פוליאקוב-מייבר (לעיתים: פוליקוב; 12 בדצמבר 1915 – 13 בינואר 1999) הייתה בוטנאית ואשת חינוך ישראלית, שכיהנה כפרופסור במכון למדעי החיים ע"ש אלכסנדר סילברמן באוניברסיטה העברית בירושלים. מייסדת המרכז הישראלי להוראת המדעים, כלת פרס ויצמן לשנת 1971. חברת ההגנה והש"י ומראשונות חיל נשים.

== ראשית חייה ==
אלכסנדרה פוליאקוב נולדה בפאודוסיה שבחצי האי קרים, בת למטילדה (לבית אשבל)<ref name=":0"></ref><ref></ref> וחיים פוליאקוב.<ref name=":1"></ref> בהיותה בת שנתיים עברה עם משפחתה לעיר צ'רכוב.<ref name=":2"></ref> אביה, שהיה בעלים של טחנת קמח, נרצח על ידי שודדים בימי מהפכת אוקטובר. בגיל שבע עברה עם אמה למוסקבה ושנה לאחר מכן, ב-1924, הן עלו לארץ ישראל. האם התיישבה בחדרה, שם הקימה האם את בית המרקחת הראשון במושבה,<ref name=":2" /> בעוד אלכסנדרה שהתה ביפו, שם למדה בבית הספר לבנות ובפנימייה שלו.

בהמשך, למדה בגימנסיה העברית "הרצליה" ובסמינר למורות בבית הכרם.<ref name=":2" /> עבדה תקופה קצרה כמורה לבישול בבית הספר למל בירושלים ומספר שנים כמורה בבתי ספר עממיים ותיכונים. כמו כן, הייתה חברה בתנועת החוגים המרקסיסטיים.<ref name=":3"></ref>

== שירותה הביטחוני ==
פוליאקוב-מייבר הצטרפה להגנה ב-1935, בהיותה תלמידה בסמינר. היא הייתה מפקדת ומדריכה של מחלקות נשים שהובילו שיעורי עזרה ראשונה, וכן השתתפה בפעילויות מבצעיות שונות.<ref name=":3" />

ב-1940–1941 הקימה בהוראתו של יהושע פלמון את משרד הש"י בירושלים וניהלה אותו עד 1943.<ref name=":3" />

בינואר 1943 התנדבה לשירות צבאי בחיל העזר לנשים, ועבדה במעבדה של בית החולים הצבאי בקנטרה שבמצרים. בהמשך הושבה לירושלים ולאחר מכן נשלחה לקהיר, שם עבדה במעבדה של בית החולים הסקוטי עד לשחרורה בסוף 1945.<ref name=":3" /> בהמשך גויסה מחדש לש"י ועסקה בהשגת מידע על זכויות קרקע ומים. עם עזיבת הבריטים את ארץ ישראל, גויסה לצה"ל כסגנית מפקדת גדוד 205 של חיל נשים<ref name=":3" /> ושירתה כמפקדת בירושלים הנצורה.

== דרכה האקדמית ==
את לימודי התואר הראשון בביולוגיה עשתה באוניברסיטה העברית בירושלים, ולאחר מכן למדה לתואר שלישי בפיזיולוגיה של הצמח. עבודת הדוקטורט שלה, שהוגשה ב-1953 בהנחיית פרופ' מיכאל אבן-ארי, עסקה בהיבטים הפיזיולוגיים והביולוגיים של נביטת צמחים. במקביל ללימודי הדוקטורט עבדה במעבדתו של פרופ' שאול אדלר.<ref name=":3" />

במחצית שנות ה-50 החלה לשמש מרצה בכירה במחלקה לבוטניקה של האוניברסיטה העברית. ב-1954 שהתה בשבתון בלונדון, שם הכירה את ליאונורה (נורה) ריינהולד, ששהתה שם בשבתון מדרום אפריקה, ושכנעה אותה לעלות לישראל ולהצטרף כחברת סגל לאוניברסיטה העברית. ב-1963 הועלתה לדרגת פרופסור חבר<ref></ref> וב-1969 הייתה לפרופסור מן המניין.<ref></ref><ref name=":3" /> בראשית שנות ה-80 יצאה לגמלאות, אולם המשיכה במחקר ובהנחיית סטודנטים גם לאחר מכן.
אלכסנדרה פוליאקוב-מייבר יחד עם קחנ"ר [[יהודית בן-נתן וחברתה חיה רוזנטל-חביליו, 1992 ]]

== מחקר ==
המחסור במים במדינת ישראל הוביל את פוליאקוב-מייבר לחקור את מליחות המים והשפעתם על הצומח. היא עסקה בעקה הצמחית הנגרמת מעודף מליחות בשלושה סוגים של צמחים: יבולים הרגישים מאוד למליחות, צמחים בעלי סבילות מסוימת למליחות וצמח המלוח אשר ידוע בסבילותו הגבוהה למליחות.<ref name=":4"></ref>

היא בחנה את ההתנהגות הפיזיולוגית של צמחים אלה וכן חקרה את האנטומיה והמבנה האלקטרוני המיקרוסקופי שלהם, ובעקבות כך חקרה את התהליכים הביוכימיים שאפשרו לצמחים אלה לשרוד בקרקע מלוחה ביותר. במסגרת מחקרה עסקה בשאלה האם העקה הנגרמת מעודף מליחות היא תוצר ישיר של לחץ אוסמוטי או שמא של רעילות מעודף יונים. בנוסף לכך, חקרה את נושא המידור היוני ופיתחה שיטה המאפשרת דלף סלקטיבי של תמיסות קלות מאברון החלולית.<ref name=":4" />

לאחר שהפכה למומחית לטיפול בהמלחת קרקע, נשלחה בשנות ה-60 מטעם האו"ם לאוזבקיסטן לתקופה של ארבעה חודשים, לסייע בטיפול בהמלחת הקרקע סביב אגמים מלאכותיים.

רבים ממחקריה בוצעו בשיתוף עם עמיתה פרופ' אברהם (אלפרד) מקס מאייר. בין תלמידיה לאורך השנים: ד"ר אהובה גורדין-שריר<ref></ref> ופרופ' נתיב דודאי ממכון וולקני.<ref name=":4" />

== פועלה החינוכי והציבורי ==
בשל הרקע שלה בחינוך, פנתה פוליאקוב-מייבר לתחום הוראת המדעים במקביל לעיסוקה המחקרי. בתחילת שנות ה-60 הפנימה שיש צורך דחוף בשינוי שיטת לימודי הביולוגיה בבתי הספר בישראל. היא חברה לתוכנית BSCS (Biological Science Curriculum Studies), הפיצה אותה, ארגנה קורסים להכשרת מורי ביולוגיה, כתיבת ספרי לימוד והוראה ובמשך שנים עמדה בקשרים הדוקים, מקצועיים ואישיים עם אנשי התכנית הזו בכל העולם.

פעילות זו הייתה הבסיס להקמת המרכז הישראלי להוראת המדעים (מל"מ) באוניברסיטה העברית, שהוקם ב-1967 בתמיכת סנאט האוניברסיטה העברית ובעזרת מענק מארגון אונסק"ו. למאמץ זה היה שותף פרופ' עמוס דה-שליט ממכון ויצמן למדע, ולימים נקרא המרכז על שמו.<ref></ref> בראשית ימיו עסק המרכז בפיתוח תוכניות לימוד ובהדרכת מורים,<ref></ref> ובמרוצת השנים התבסס גם כגוף מחקרי. פוליאקוב-מייבר עמדה בראש המרכז עד 1985.<ref name=":3" />

היא כיהנה כחברת המועצה להשכלה גבוהה ובמחצית שנות ה-70 הייתה חברת הוועדה האקדמית המייסדת של האוניברסיטה הפתוחה.<ref></ref> ב-1980 הייתה חברת הוועד המייסד של מוזיאון המדע בירושלים, יחד עם פיטר הילמן וחנוך גוטפרוינד. כמו כן, שימשה דקאנית הסטודנטים באוניברסיטה העברית.<ref name=":4" />

== חיים אישיים ==
פוליאקוב-מייבר הייתה נשואה לישראל מייבר,<ref></ref><ref name=":1" /> מראשוני משטרת ישראל שפרש לגמלאות בדרגת סגן-ניצב, והם היו הורים ליואב (לימים יואב מי-בר),<ref name=":1" /> ד"ר למדע החומרים וארכאולוג.<ref></ref> יואב נשוי לרון (לבית קלקין),<ref></ref> נכדתם של מניה וישראל שוחט.<ref></ref>

דודיה היו הסופר ואיש הציבור עמינדב אשבל,<ref name=":0" /> וחוקר האקלים דב אשבל. התגוררה בירושלים ונטמנה בהר המנוחות.

== פרסים והוקרה ==
* פרס ויצמן למחקרים במדעים מדויקים מטעם עיריית תל אביב (1971)
* דוקטור לשם כבוד מטעם מכון ויצמן למדע (1998)<ref></ref>

== ספריה ==
<div style="direction: ltr;">
* A.M. Mayer and A. Poljakoff-Mayber. The Germination of Seeds. Pergamon Press, 1963.
</div>
* אלכסנדרה פוליקוב-מיבר, אברהם מקס מאיר, דב קולר, פיזיולוגיה של הצמח. הוצאת עם עובד, 1959.
* חיה אברהמי, אלכס פוליאקוב-מייבר, חיה רוזנטל-חביליו. בהגנה ובחן: הלוחמות בירושלים הנצורה במלחמת העצמאות. משרד הביטחון – ההוצאה לאור, 2001.

== הערות שוליים ==

קטגוריה:בוטנאיות ישראליות
קטגוריה:נשות חינוך ישראליות
קטגוריה:אנשי הש"י
קטגוריה:זוכי פרס ויצמן
קטגוריה:בוגרות גימנסיה הרצליה
קטגוריה:בוגרות בית הספר לבנות (נווה צדק)
קטגוריה:בוגרות האוניברסיטה העברית בירושלים
קטגוריה:בעלות תואר דוקטור מהאוניברסיטה העברית בירושלים
קטגוריה:סגל האוניברסיטה העברית בירושלים: מדעי החיים
קטגוריה:ישראליות ילידות רוסיה
קטגוריה:ירושלים: אישים
קטגוריה:ישראליות שנולדו ב-1915
קטגוריה:ישראליות שנפטרו ב-1999